Μπαλτίμ

Το Μπαλτίμ (αραβ. بلطيم) είναι παραθαλάσσια πόλη της Αιγύπτου, μία από τις βορειότερες πόλεις της χώρας, κτισμένη στο Δέλτα του Νείλου, κοντά στις ακτές της Μεσογείου. Υπάγεται διοικητικώς στο Κυβερνείο Καφρ ελ Σεΐχ. Σύμφωνα με την απογραφή του έτους 2021, ο συνολικός πληθυσμός του Μπαλτίμ ήταν 51.280 κάτοικοι, έναντι 43.398 το 2006.

Το δεύτερο συνθετικό της ονομασίας της πόλεως διατηρεί το αρχαίο αιγυπτιακό tm.t, που έχει την έννοια του «τέλους» του «ακραίου μέρους» (ενν. της Αιγύπτου).

Αναφέρεται ότι το Μπαλτίμ είχε κερδίσει το προνόμιο μιας μειώσεως φόρου κατά τη διάρκεια της βασιλείας του σουλτάνου Μπαρκούκ, τον 14ο αιώνα. Την ίδια εποχή, ο ταξιδευτής Ιμπν Μπατούτα γράφει ότι ήταν η πρωτεύουσα του διαμερίσματος της Σεβεννυτικής Λίμνης (αραβ. Burullus), ιδιότητα την οποία διετήρησε μέχρι τα τέλη του 19ου αιώνα.

Στην απογραφή της Αιγύπτου του έτους 1885 το Μπαλτίμ καταγράφηκε ως ναχιγές στο διαμέρισμα Ακλίμ ελ-Μπορολός και το Κυβερνείο Γαρμπία, με πληθυσμό τότε μόλις 4.286 κατοίκους (2.182 άρρενες και 2.104 θήλεις).

Το κλίμα του Μπαλτίμ είναι χαρακτηριστικό της βόρειας ακτής της Αιγύπτου, η οποία έχει το ηπιότερο κλίμα όλης της χώρας. Τυπικά έχει κλίμα θερμής ερήμου (BWh κατά Köppen), αλλά οι επικρατούντες άνεμοι είναι ο βόρειος και ο βορειοανατολικός, που έρχονται από τη Μεσόγειο Θάλασσα, μετριάζουν τις ακραίες θερμοκρασίες, καθιστώντας τα καλοκαίρια λιγότερο θερμά και μετρίως υγρά, ενώ τους χειμώνες ήπιους και σχετικώς βροχερούς. Το Μπαλτίμ αναφέρεται ως μία από τις 5 πόλεις της Αιγύπτου με τη μικρότερη διακύμανση της θερμοκρασίας (μαζί με τις Αλεξάνδρεια, Δαμιέτη, Πορτ Σάιντ και Αλ Κουσαΐρ). Ταυτοχρόνως, είναι μία από τις 5 πόλεις της χώρας με την υψηλότερη μέση ετήσια βροχόπτωση (άνω των 175 χιλιοστών, μαζί με τις Αλεξάνδρεια, Ράφα, Αμπού-Κιρ και Ροζέτα).

Η υψηλότερη θερμοκρασία που έχει καταγραφεί ποτέ στο Μπαλτίμ σημειώθηκε στις 15 Απριλίου 1998 και ήταν 41 °C, ενώ η χαμηλότερη σημειώθηκε στις 8 Φεβρουαρίου 2006 και ήταν 2 °C.

 Δείτε επίσης 
 Γεωγραφία της Αιγύπτου
 Λεκάνη της Μεσογείου

Παραπομπές

Κατηγορία:Πόλεις της Αιγύπτου
Κατηγορία:Αξιοθέατα στην Αίγυπτο